El termine divinità el ga difarenti impieghi inte el canpo e inte ło studio de łe credense rełijoxe. Na divinità, o esare divin, ła xe na entità co carateristiche divine. Quando el termine el vien doparà par riferirse a on singoło esare supremo, el ciapa l'articoło determinativo e ła maiuscoła: ła Divinità. Anca se el termine «divinità» el vien talvolta doparà semplicemente cofà sinonimo de dio, el vien doparà anca par indicare tipi de entità de łe rełijon non-abramitiche che łe casca tra ła sołita nosion de «dio» e queła de «santo». Par exempio, a ghe xe de łe corenti del budhismo che łe prevede ła venerasion de esari che no i xe umani, e che i ga on status soranaturałe e na inportansa rełijoxa, ma che no i casca naturalmente soto el conceto de dio. Similarmente, alcune società łe ga considerà i so governanti umani come divinità , ma i ga atentamente distinti dai dèi e dèe del so pantheon rełijoxo. Ła divinità ła xe anca ła natura de on dio, o ło status de l'esare na tałe entità. Par questo a ghe xe tanto dibatito inte ła teołogia cristiana sirca ła divinità de Gesù — ła so natura e ła rełasion co ła divinità de ła trinità. In alcune teorie rełigioxe, in particołare quełe asocià al panteismo e al pensiero New Age, tuti i esari umani i ga na divinità, che ła deve esare tirà fora tramite meditasion, studio, uso de droghe, conportamento coreto, ecc.